یوگی آدتیہ ناتھ :

ھندوستان میں رہنے والے مسلمانوں کا ھندوستان پر کوئی احسان نہیں

ھندوستان کی ریاست اترپردیش کے وزیر اعلیٰ یوگی آدتیہ ناتھ نے کہا ہے کہ آزادی کے وقت پاکستان جانے کے بجائے ہندوستان میں رہنے کو ترجیح دینے والوں نےھندوستان پر کوئی احسان نہیں کیا ہے۔

خبر کا کوڈ: ۴۴۲۰۵۹

تاریخ: ۰۵ ارديبهشت ۲۰۲۰ - ۱۹:۲۲

رسا ںیوز ایجنسی کی رپورٹ کے مطابق، ھندوستان کی ریاست اترپردیش کے وزیر اعلیٰ یوگی آدتیہ ناتھ نے بی بی سی کے ساتھ گفتگو کرتے ہوئے کہا ہے کہ آزادی کے وقت پاکستان جانے کے بجائے ہندوستان میں رہنے کو ترجیح دینے والوں نے ھندوستان پر کوئی احسان نہیں کیا ہے۔

وزیر اعلیٰ یوگی آدتیہ ناتھ نے کہا کہ ملک کی تقسیم کی مخالفت سب ہی کو کرنا چاہیے اگر 1947 میں کچھ لوگ پاکستان جانے کے بجائے ہندوستان میں رہے تو ھندوستان پر احسان نہیں کیا، یہ ہر محب الوطن شہری کی ذمہ داری تھی۔

نمائندہ بی بی سی نے تو اُن سے سوال یہ کیا تھا کہ متنازع شہریت قانون کیخلاف مظاہرے وہ مسلمان کررہے ہیں جن کے آبا و اجداد نے پاکستان جانے کے بجائے ھندوستان میں رہنے کا فیصلہ کیا تھا لیکن متنازع اور نفرت آمیز بیانات دینے کیلیے شہرت رکھنے والے یوگی آدتیہ ایک مرتبہ پھر مسلمانوں کیلیے اپنا بغض چھپا نہیں سکے۔

احتجاجی مظاہرین پر طاقت کے استعمال سے متعلق پوچھے گئے سوال کے جواب میں اترپردیش کے وزیراعلیٰ یوگی آدتیہ ناتھ نے دھمکی آمیز لہجے میں جواب دیا کہ کارروائی کیوں نہیں کی جائے گی۔۔۔؟ احتجاج کرنے کا طریقہ جمہوری ہونا چاہیے، وہ جمہوری نہیں ہے، آپ سڑک پر بیٹھ جائیں گے اور لوگوں کی نقل و حرکت میں خلل ڈالیں گے، آزادی کے نعرے لگائیں گے، بھارت مخالف نعرے لگائیں گے، یہ جمہوری عمل نہیں ہے۔

یوگی آدتیہ نے مظاہرین کو پاکستان جانے کا طعنہ دینے والے پولیس اہلکاروں کی حمایت کرتے ہوئے کہا کہ جس نے بھی کہا اس کی وجہ ضرور رہی ہوگی، اگر آپ پاکستان کی حمایت میں نعرے بلند کرتے ہیں تو ہندوستان میں رہتے ہوئے آپ کو کیا کرنا چاہیے؟ پاکستان پرست دہشت گرد بولی سے نہیں مانیں گے۔

پاکستان سے دراندازی کرکے بھارت آنے والا شخص گولی سے مانے گا، بولی سے نہیں۔

بھارتی ذرائع کے مطابق بھارتیہ جنتا پارٹی دہلی کے انتخابات جیتنے کے لئے مسلمانوں کے خلاف زہر اگل رہی ہے۔/